Kontrakte vir drie windplase gesluit(Argieffoto: EdWhiteImages/Pixabay) Die regering het kragkoopkontrakte onderteken vir die ontwikkeling van drie windplase in die Oos- en Noord-Kaap. EDF Renewables is die ontwikkelaar van die drie windplase – Coleskop Wind Power, San Kraal Wind Power en Phezukomoya Wind Power – van 140 MW elk. Die Coleskop-projek is naby Middelburg in die Oos-Kaap, terwyl die San Kraal- en Phezukomoya-windprojekte naby Noupoort in die Noord-Kaap geleë is. Die verwagte konstruksietydlyn is 24 maande en die nuwe opwekkingskapasiteit behoort teen die einde van 2024 aanlyn te wees. Die algehele beleggingsbedrag vir hierdie projekte is ongeveer R11 miljard, waarvan R7,8 miljard skuldfinansiering is. Die drie projekte sal na verwagting 2 230 werksgeleenthede skep en ŉ bedrag van R543 miljoen is geoormerk aan vaardigheidsontwikkeling, verskafferontwikkeling, ondernemingsontwikkeling en sosio-ekonomiese ontwikkeling. Volgens Gwede Mantashe, minister van minerale bronne en energie, voer hulle samesprekings rakende die 22 ander projekte wat ook in Oktober verlede jaar in bodronde 5 toegeken is vir die finalisering van die opskortende voorwaardes om die ondertekening van die projekooreenkomste moontlik te maak. Dié groenkragprojekte behels windkrag van sowat 1 600 MW en sonkrag van sowat 1 000 MW.